Ernesto de Dotzem aduocato Aboensi. Obsequiosa et amicabili salutacione in Domino. Vestra nouerit honestas per presentes, nos vestras literas, nuperrime nobis missas, reuerenter recepisse atque intillexisse satis clare, vnde vobis presentibus reseramus, nondum aliquas literas a ciuitatibus Theutonie nos recepisse qualiter ipsi mandatum hoc tenent, quia nulli mercatores cum mercibus versus Reualiam seu Wyborch cum ruthenis mercaturj debent velificare. Vtrum ipsi de Stokholm aliquam prohibicionem seruant aut non, nobis veraciter nichil constat, sed dominus noster magister lyuoniensis cum suis preceptoribus et dominus episcopus tharbatensis prohibuerunt, vt nulli mercatores ad portum Reualie et Wyborch cum mercibus, quibus ruthenj possent comportarj, de isto territorio velificare non debeant cum ruthenis mercaturj, attamen omnes mercatores versus Abo, Stokholm, Sweciam, Nylandiam cum suis bonis libere velificare potuerint de nostro portu ad vsum terrarum antedictarum. Preterea rogamus vos amicabiliter quatenus, si aliqua noua formola(?) vobis manifestentur, nobis in contrarium existencia in illis, pro nobis velitis respondere sicuti velletis vt nomine uestro facere deberent. Conseruet vos Deus.